Маленькая даярка  
*Хведар Гурыновіч*

Сёння я устала рана,

Не чакаючы званка.

Тварык вымыла старанна,

Напілася малака.

Спіць яшчэ наш каляровы

Тэлевізар на стале.

Ды чакаюць нас каровы —

Час даення настае.

Я насыпала ў кармушкі

Камбікорму і мукі,

А бязрогая Чарнушка

Хлеб жуе з маёй рукі

I абнюхвае мой плашчык,

Што жаўцее на сцяне.

Ласцы хочацца палашчыць

Языком сваім мяне.

Вось рагулі паслухмяна

Сталі ўсе ў раўнюткі рад.

I прыцмоквае старанна

Наш даільны апарат.

Пахваліцца вам магу я:

Покуль сонца йшло ўгару,

Мы ад кожнае рагулі

Надаілі па вядру.

А пасля юнак вясёлы

Падагнаў малакавоз,

Малако забраў усё ён,

На завод яго павёз.

Ён сказаў мне:

— Ты, Святлана,

Працавала недарма,

Зробяць там з яго смятаны

I марожанага шмат...

Уяўлю, пламбір як есці

Дружна будуць малышы,

Светла-светла стане ў свеце,

Добра-добра на душы.

Сонца свеціць ярка-ярка.

Я — маленькая даярка.